Document ID: 32008D0163

ΑΠΌΦΑΣΗ ΤΗΣ ΕΠΙΤΡΟΠΉΣ
της 20ής Δεκεμβρίου 2007
σχετικά με την τεχνική προδιαγραφή διαλειτουργικότητας που αφορά την «ασφάλεια στις σιδηροδρομικές σήραγγες» του διευρωπαϊκού συμβατικού σιδηροδρομικού συστήματος και του διευρωπαϊκού σιδηροδρομικού συστήματος υψηλών ταχυτήτων
[κοινοποιηθείσα υπό τον αριθμό Ε(2007) 6450]
(Κείμενο που παρουσιάζει ενδιαφέρον για τον ΕΟΧ)
(2008/163/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2001/16/EΚ του Ευρωπαϊκού Κοινοβουλίου και του Συμβουλίου, της 19ης Μαρτίου 2001, για τη διαλειτουργικότητα του συμβατικού διευρωπαϊκού σιδηροδρομικού συστήματος (1), και ιδίως το άρθρο 6 παράγραφος 1,
την οδηγία 96/48/EΚ του Ευρωπαϊκού Κοινοβουλίου και του Συμβουλίου, της 23ης Ιουλίου 1996, για τη διαλειτουργικότητα του διευρωπαϊκού σιδηροδρομικού συστήματος μεγάλης ταχύτητας (2), και ιδίως το άρθρο 6 παράγραφος 1,
Εκτιμώντας τα ακόλουθα:
(1)
Σύμφωνα με το άρθρο 5 παράγραφος 1 της οδηγίας 2001/16/ΕΚ και το άρθρο 5 παράγραφος 1 της οδηγίας 96/48/ΕΚ, κάθε υποσύστημα αποτελεί αντικείμενο μίας ΤΠΔ. Όπου κρίνεται αναγκαίο, ένα υποσύστημα μπορεί να αποτελεί αντικείμενο περισσότερων της μίας ΤΠΔ και μία ΤΠΔ μπορεί να καλύπτει περισσότερα του ενός υποσυστήματα. Η απόφαση εκπόνησης ή/και αναθεώρησης μιας ΤΠΔ και η επιλογή του τεχνικού και γεωγραφικού της πεδίου εφαρμογής απαιτεί εντολή, σύμφωνα με το άρθρο 6 παράγραφος 1 της οδηγίας 2001/16/EΚ και το άρθρο 6 παράγραφος 1 της οδηγίας 96/48/ΕΚ.
(2)
Το πρώτο στάδιο εκπόνησης μιας TΠΔ είναι η κατάρτιση σχεδίου TΠΔ από την Ευρωπαϊκή Ένωση για τη Σιδηροδρομική Διαλειτουργικότητα (AEIF), η οποία έχει ορισθεί ως ο κοινός αντιπροσωπευτικός οργανισμός.
(3)
Η AEIF έλαβε εντολή να καταρτίσει σχέδιο TΠΔ για την «ασφάλεια στις σιδηροδρομικές σήραγγες» σύμφωνα με τις διατάξεις του άρθρου 6 παράγραφος 1 της οδηγίας 2001/16/EΚ.
(4)
Η επιτροπή που έχει συσταθεί δυνάμει της οδηγίας 96/48/EΚ σχετικά με τη διαλειτουργικότητα του διευρωπαϊκού σιδηροδρομικού συστήματος υψηλών ταχυτήτων και αναφέρεται στο άρθρο 21 της οδηγίας 2001/16/EΚ εξέτασε το σχέδιο TΠΔ.
(5)
Οι οδηγίες 2001/16/EΚ και 96/48/ΕΚ και οι ΤΠΔ ισχύουν όντως για ανακαινίσεις, όχι όμως για την αντικατάσταση για λόγους συντήρησης. Τα κράτη μέλη όμως ενθαρρύνονται να εφαρμόζουν τις ΤΠΔ σε αντικαταστάσεις για λόγους συντήρησης, όταν μπορούν και όταν η έκταση της εργασίας συντήρησης το δικαιολογεί.
(6)
Στην τρέχουσα έκδοσή της, η ΤΠΔ δεν πραγματεύεται πλήρως όλες τις βασικές απαιτήσεις. Σύμφωνα με το άρθρο 17 της οδηγίας 2001/16/ΕΚ, και το άρθρο 17 της οδηγίας 96/48/ΕΚ, οι τεχνικές παράμετροι που δεν καλύπτονται χαρακτηρίζονται ως «Ανοικτά σημεία» στο παράρτημα Γ της παρούσας ΤΠΔ.
(7)
Σύμφωνα με το άρθρο 17 της οδηγίας 2001/16/ΕΚ και το άρθρο 17 της οδηγίας 96/48/ΕΚ, κάθε κράτος μέλος οφείλει να ενημερώνει τα άλλα κράτη μέλη και την Επιτροπή για τους σχετικούς εθνικούς τεχνικούς κανονισμούς που χρησιμοποιούνται για την εφαρμογή των βασικών απαιτήσεων που αφορούν τα εν λόγω «ανοικτά σημεία», καθώς και για τους οργανισμούς που ορίζει για τη διεξαγωγή της διαδικασίας αξιολόγησης της συμμόρφωσης ή της καταλληλότητας για χρήση, καθώς και για τη διαδικασία ελέγχου που χρησιμοποιείται για την επαλήθευση της διαλειτουργικότητας υποσυστημάτων κατά την έννοια του άρθρου 16 παράγραφος 2 της οδηγίας 2001/16/ΕΚ. Για τον τελευταίο αυτό σκοπό, τα κράτη μέλη οφείλουν να εφαρμόζουν, κατά το δυνατόν, τις αρχές και τα κριτήρια που προβλέπονται στις οδηγίες 2001/16/ΕΚ και 96/48/ΕΚ. Στο μέτρο του δυνατού, τα κράτη μέλη πρέπει να χρησιμοποιούν τους οργανισμούς που έχουν καταστεί υπόχρεοι διακοινώσεως δυνάμει του άρθρου 20 της οδηγίας 2001/16/ΕΚ και του άρθρου 20 της οδηγίας 96/48/ΕΚ. Η Επιτροπή θα πρέπει να διεξάγει ανάλυση των πληροφοριών τις οποίες της διαβιβάζουν τα κράτη μέλη σχετικά με τους εθνικούς κανονισμούς, διαδικασίες, οργανισμούς στους οποίους έχουν ανατεθεί διαδικασίες εφαρμογής, και τη διάρκεια των διαδικασιών και, εφόσον χρειάζεται, να συζητεί στην επιτροπή εάν πρέπει να ληφθούν περαιτέρω μέτρα.
(8)
Η εν προκειμένω TΠΔ δεν πρέπει να απαιτεί τη χρήση εξειδικευμένων τεχνολογιών ή τεχνικών λύσεων, εκτός εάν αυτό είναι απολύτως αναγκαίο για τη διαλειτουργικότητα του διευρωπαϊκού συμβατικού σιδηροδρομικού συστήματος.
(9)
Η TΠΔ βασίζεται στις βέλτιστες ειδικές γνώσεις τις διαθέσιμες κατά το χρόνο εκπόνησης του αντίστοιχου σχεδίου. Εξελίξεις σε απαιτήσεις τεχνολογικές, επιχειρησιακές, ασφαλείας ή κοινωνικές είναι δυνατόν να καταστήσουν αναγκαία την τροποποίηση ή τη συμπλήρωση της παρούσας ΤΠΔ. Εφόσον χρειασθεί, είναι δυνατόν να κινηθεί διαδικασία αναθεώρησης ή επικαιροποίησης, σύμφωνα με τις διατάξεις του άρθρου 6 παράγραφος 3 της οδηγίας 2001/16/EΚ ή του άρθρου 6 παράγραφος 3 της οδηγίας 96/48/ΕΚ.
(10)
Για να ενθαρρυνθεί η καινοτομία και να λαμβάνεται υπόψη η αποκτώμενη πείρα, η συνημμένη ΤΠΔ θα πρέπει να υπόκειται σε περιοδική αναθεώρηση κατά τακτά χρονικά διαστήματα.
(11)
Όταν προτείνονται καινοτόμες λύσεις, ο κατασκευαστής ή ο αναθέτων φορέας δηλώνουν την απόκλιση από το σχετικό τμήμα της ΤΠΔ. Ο Ευρωπαϊκός Οργανισμός Σιδηροδρόμων οριστικοποιεί τις κατάλληλες προδιαγραφές λειτουργίας και διεπαφής της λύσης και αναπτύσσει μεθόδους αξιολόγησης.
(12)
Σύμφωνα με τη δοθείσα εντολή, η ΤΠΔ για την «ασφάλεια στις σιδηροδρομικές σήραγγες» έπρεπε να καλύπτει την πρόληψη και τον μετριασμό της σοβαρότητας των ατυχημάτων και των περιστατικών στις σήραγγες, και ιδίως εκείνων που ενέχουν κινδύνους εκδήλωσης πυρκαγιάς. Σε αυτό το πλαίσιο έπρεπε να εξετασθούν όλοι οι σχετικοί δυνητικοί κίνδυνοι, συμπεριλαμβανομένων αυτών που συνδέονται με τον εκτροχιασμό, τη σύγκρουση, την πυρκαγιά και την απελευθέρωση επικίνδυνων ουσιών. Ωστόσο, οι εν λόγω στόχοι και κίνδυνοι έπρεπε να ληφθούν υπόψη μόνο στον βαθμό που έχουν επίπτωση στα υποσυστήματα όπως περιγράφονται στις οδηγίες και εφόσον οι προκύπτουσες προδιαγραφές μπορούν να συνδεθούν με τις σχετικές βασικές απαιτήσεις. Σύμφωνα με τη δοθείσα εντολή, έπρεπε να ληφθούν υπόψη διάφορα υποσυστήματα, ιδίως τα εξής: υποδομή, τροχαίο υλικό, εκμετάλλευση και διαχείριση της κυκλοφορίας, συντήρηση, που περιγράφονται στο παράρτημα ΙΙ των οδηγιών.
(13)
Οι ειδικοί σε θέματα σιδηροδρομικών σηράγγων της Διεθνούς Ένωσης Σιδηροδρόμων (UIC) και της Οικονομικής Επιτροπής για την Ευρώπη των Ηνωμένων Εθνών (UNECE, ΟΕΕ/ΗΕ) αξιολόγησαν και κατέγραψαν, κατά την περίοδο 2000-2003, τα καλύτερα μέτρα που εφαρμόζονται αυτή τη στιγμή στην Ευρώπη για την κατοχύρωση της ασφάλειας νέων και υφιστάμενων σηράγγων. Ειδικοί προερχόμενοι από τους κόλπους διαχειριστών υποδομής, επιχειρήσεων σιδηροδρόμων και κατασκευαστών τροχαίου υλικού, καθώς και επιστήμονες, οι οποίοι συνήλθαν στο πλαίσιο της ομάδας εργασίας ΤΠΔ κατά την περίοδο 2003-2005 ξεκίνησαν την επιλογή τους εξετάζοντας τις εν λόγω συστάσεις βέλτιστης πρακτικής. Όπως οι ειδικοί της UIC και της ΟΕΕ/ΗΕ, έτσι και οι ειδικοί της AEIF έκριναν ότι το πλεονέκτημα των σιδηροδρομικών μεταφορών έγκειται στην πρόληψη των ατυχημάτων. Τα μέτρα πρόληψης είναι γενικώς περισσότερο αποδοτικά ως προς το κόστος από τα μέτρα μετριασμού ή διάσωσης. Ένας συνδυασμός μέτρων πρόληψης των ατυχημάτων και μέτρων μετριασμού της σοβαρότητάς τους, ο οποίος θα συμπληρώνεται με μέτρα αυτοδιάσωσης και διάσωσης, θα εξυπηρετήσει καλύτερα τον στόχο της βέλτιστης ασφάλειας με εύλογο κόστος.
(14)
Κύριος στόχος των βασικών οδηγιών 96/48/EΚ και 2001/16/EΚ είναι η διαλειτουργικότητα. Στόχος είναι η εναρμόνιση των μέτρων ασφάλειας και των τεχνικών κανονισμών που εφαρμόζονται αυτή τη στιγμή, προκειμένου να καταστεί δυνατή η διαλειτουργικότητα και να προσφέρεται παρόμοια προσέγγιση της ασφάλειας και των μέτρων ασφάλειας στους επιβάτες σε ολόκληρη την Ευρώπη. Επιπροσθέτως, μια αμαξοστοιχία η οποία συμμορφώνεται με την παρούσα ΤΠΔ (και με την ΤΠΔ τροχαίου υλικού) θα πρέπει να γίνεται δεκτή, κατά κανόνα, σε όλες τις σήραγγες του διευρωπαϊκού δικτύου.
(15)
Τα επίπεδα ασφάλειας του κοινοτικού σιδηροδρομικού συστήματος είναι κατά κανόνα υψηλά, ιδιαίτερα σε σύγκριση με τις οδικές μεταφορές. Οι σήραγγες θεωρούνται μάλιστα ασφαλέστερες, από στατιστική άποψη, σε σχέση με το υπόλοιπο δίκτυο. Ωστόσο, αυτά τα επίπεδα ασφάλειας είναι σημαντικό τουλάχιστον να διατηρηθούν κατά την τρέχουσα φάση αναδιάρθρωσης των σιδηροδρόμων, στο πλαίσιο της οποίας θα διαχωριστούν οι αρμοδιότητες των πρώην ολοκληρωμένων επιχειρήσεων σιδηροδρόμων και ο σιδηροδρομικός τομέας θα στραφεί περισσότερο από την αυτορρύθμιση στη ρύθμιση από δημόσιο φορέα. Αυτό απετέλεσε και το κύριο σκεπτικό της οδηγίας 2004/49/ΕΚ για την ασφάλεια των κοινοτικών σιδηροδρόμων, η οποία τροποποιεί την οδηγία 95/18/ΕΚ του Συμβουλίου σχετικά με τις άδειες σε σιδηροδρομικές επιχειρήσεις και την οδηγία 2001/14/ΕΚ σχετικά με την κατανομή της χωρητικότητας των σιδηροδρομικών υποδομών και τις χρεώσεις για τη χρήση σιδηροδρομικής υποδομής καθώς και με την πιστοποίηση ασφάλειας [οδηγία για την ασφάλεια των σιδηροδρόμων (3)]· η ασφάλεια πρέπει να βελτιώνεται περαιτέρω, όταν αυτό είναι ευλόγως εφικτό και λαμβανομένης υπόψη της ανταγωνιστικότητας του σιδηροδρομικού μέσου μεταφοράς.
(16)
Στόχος της παρούσας ΤΠΔ είναι να καθοδηγήσει την τεχνική πρόοδο όσον αφορά την ασφάλεια των σηράγγων προς εναρμονισμένα και αποδοτικά ως προς το κόστος μέτρα· τα μέτρα αυτά θα πρέπει να είναι, στο μέτρο του ευλόγως εφικτού, τα ίδια σε ολόκληρη την Ευρώπη.
(17)
Η παρούσα ΤΠΔ εφαρμόζεται τόσο στις σήραγγες της υπαίθρου με χαμηλό όγκο κυκλοφορίας όπως και στις σήραγγες των αστικών κέντρων που εξυπηρετούν μεγάλο αριθμό αμαξοστοιχιών και επιβατών. Η παρούσα ΤΠΔ προδιαγράφει ελάχιστες μόνο απαιτήσεις: η συμμόρφωση προς ΤΠΔ δεν αποτελεί καθεαυτή εγγύηση ασφαλούς έναρξης λειτουργίας και ασφαλούς εκμετάλλευσης. Όλα τα μέρη που συμμετέχουν στις εργασίες επί θεμάτων ασφαλείας συνεργάζονται προκειμένου να επιτύχουν το κατάλληλο επίπεδο ασφάλειας για τη σχετική σήραγγα, σύμφωνα με τις διατάξεις της παρούσας ΤΠΔ και των οδηγιών για τη διαλειτουργικότητα. Τα κράτη μέλη καλούνται να εξακριβώνουν, κάθε φορά που διανοίγουν νέα σήραγγα ή όταν διαλειτουργικές αμαξοστοιχίες κινούνται εντός υφιστάμενων σηράγγων, εάν οι τοπικές συνθήκες (συμπεριλαμβανομένου του τύπου και της πυκνότητας της κυκλοφορίας) απαιτούν επιπρόσθετα μέτρα ως προς αυτά που καθορίζονται στην παρούσα ΤΠΔ. Αυτό μπορεί να πραγματοποιηθεί μέσω ανάλυσης κινδύνου ή οιασδήποτε άλλης σύγχρονης μεθοδολογίας. Οι εξακριβώσεις αυτές αποτελούν μέρος των διαδικασιών πιστοποίησης ασφάλειας και έγκρισης ασφάλειας που προβλέπονται στα άρθρα 10 και 11 της οδηγίας για την ασφάλεια των σιδηροδρόμων.
(18)
Ορισμένα κράτη μέλη ήδη έχουν θεσπίσει μέτρα ασφαλείας τα οποία απαιτούν επίπεδο ασφάλειας υψηλότερο εκείνου που προδιαγράφει η παρούσα ΤΠΔ. Οι εν λόγω υφιστάμενοι κανονισμοί πρέπει να ληφθούν υπόψη στο πλαίσιο του άρθρου 8 της οδηγίας για την ασφάλεια των σιδηροδρόμων. Επιπροσθέτως, σύμφωνα με το άρθρο 4 της ίδιας οδηγίας, τα κράτη μέλη εξασφαλίζουν τη συνολική διατήρηση της σιδηροδρομικής ασφάλειας και, στο μέτρο του δυνατού, τη συνεχή βελτίωσή της, λαμβάνοντας υπόψη την εξέλιξη της κοινοτικής νομοθεσίας, καθώς και την τεχνική και επιστημονική πρόοδο, και δίδοντας προτεραιότητα στην πρόληψη των σοβαρών ατυχημάτων.
(19)
Τα κράτη μέλη είναι ελεύθερα να ζητούν για ειδικές καταστάσεις αυστηρότερα μέτρα, στο βαθμό που τα εν λόγω μέτρα δεν παρακωλύουν τη διαλειτουργικότητα. Το άρθρο 8 της οδηγίας για την ασφάλεια των σιδηροδρόμων και η ρήτρα 1.1.6 της παρούσας ΤΠΔ παρέχουν αυτή τη δυνατότητα. Οι εν λόγω υψηλότερες απαιτήσεις μπορεί να βασίζονται σε ανάλυση σεναρίου και σε ανάλυση κινδύνων και να αφορούν τα υποσυστήματα «υποδομή», «ενέργεια» και «εκμετάλλευση». Τα κράτη μέλη αναμένεται να εξετάζουν το ενδεχόμενο εφαρμογής τέτοιων υψηλότερων απαιτήσεων υπό το πρίσμα της οικονομικής βιωσιμότητας του σιδηροδρόμου και κατόπιν διαβουλεύσεων με τους ενδιαφερόμενους διαχειριστές υποδομής, επιχειρήσεις σιδηροδρόμων και υπηρεσίες διάσωσης.
(20)
Για τον καθορισμό των μέτρων που πρέπει να λαμβάνονται για τις σήραγγες και τις αμαξοστοιχίες, έχει καθοριστεί ένας περιορισμένος μόνο αριθμός τύπων ατυχημάτων. Έχουν προσδιοριστεί κατάλληλα μέτρα τα οποία θα καταστέλλουν ή θα μειώνουν σημαντικά τους κινδύνους που προκύπτουν από τους εν λόγω τύπους ατυχημάτων. Κατατάχθηκαν στις κατηγορίες πρόληψη, μετριασμός, απομάκρυνση και διάσωση. Το παράρτημα Δ της παρούσας ΤΠΔ καταδεικνύει την ποιοτική σχέση μεταξύ των τύπων ατυχημάτων και των μέτρων, υποδεικνύοντας ποια μέτρα αντιστοιχούν σε κάθε κατηγορία τύπων ατυχημάτων. Συνεπώς, η εφαρμογή της παρούσας ΤΠΔ δεν εγγυάται την απουσία κινδύνου θανατηφόρων δυστυχημάτων.
(21)
Όσον αφορά το ρόλο και την ευθύνη των υπηρεσιών διάσωσης, υπεύθυνες για τον ορισμό τους είναι οι εθνικές αρχές. Τα μέτρα που ορίζονται στην παρούσα ΤΠΔ στον τομέα της διάσωσης βασίζονται στην παραδοχή ότι οι υπηρεσίες διάσωσης που επεμβαίνουν σε ένα ατύχημα εντός σήραγγας θα προστατεύουν τις ανθρώπινες ζωές και όχι τις υλικές αξίες όπως τα οχήματα ή οι δομές. Η παρούσα ΤΠΔ προσδιορίζει περαιτέρω το αναμενόμενο έργο των υπηρεσιών διάσωσης για κάθε τύπο ατυχήματος.
(22)
Η επιτροπή που έχει συσταθεί κατά τις διατάξεις του άρθρου 21 της οδηγίας 96/48/EΚ του Συμβουλίου συμφωνεί με τα μέτρα που προβλέπει η παρούσα απόφαση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Με την παρούσα εκδίδεται από την Επιτροπή Τεχνική Προδιαγραφή Διαλειτουργικότητας («TΠΔ») για την «ασφάλεια στις σιδηροδρομικές σήραγγες» του διευρωπαϊκού συμβατικού σιδηροδρομικού συστήματος που προβλέπεται στο άρθρο 6 παράγραφος 1 της οδηγίας 2001/16/EΚ και του διευρωπαϊκού σιδηροδρομικού συστήματος υψηλών ταχυτήτων που προβλέπεται στο άρθρο 6 παράγραφος 1 της οδηγίας 96/48/ΕΚ.
Η ΤΠΔ περιέχεται στο παράρτημα της παρούσας απόφασης.
Η ΤΠΔ εφαρμόζεται πλήρως στο διευρωπαϊκό συμβατικό σιδηροδρομικό σύστημα, όπως ορίζεται στο παράρτημα Ι της οδηγίας 2001/16/ΕΚ, και στο διευρωπαϊκό σιδηροδρομικό σύστημα υψηλών ταχυτήτων, όπως ορίζεται στο παράρτημα Ι της οδηγίας 96/48/ΕΚ, λαμβανομένου υπόψη του άρθρου 2 της παρούσας απόφασης.
Άρθρο 2
1. Όσον αφορά τα θέματα που χαρακτηρίζονται ως «Ανοικτά σημεία» και παρατίθενται στο παράρτημα Γ της ΤΠΔ, οι όροι που πρέπει να πληρούνται για τον έλεγχο της διαλειτουργικότητας βάσει του άρθρου 16 παράγραφος 2 της οδηγίας 96/48/EΚ και του άρθρου 16 παράγραφος 2 της οδηγίας 2001/16/ΕΚ είναι οι τεχνικοί κανονισμοί που εφαρμόζονται στο κράτος μέλος το οποίο επιτρέπει την έναρξη λειτουργίας των υποσυστημάτων που καλύπτει η παρούσα απόφαση.
2. Εντός έξι μηνών από την κοινοποίηση της παρούσας απόφασης, κάθε κράτος μέλος κοινοποιεί στα υπόλοιπα κράτη μέλη και στην Επιτροπή:
α)
τον κατάλογο των ισχυόντων τεχνικών κανονισμών που αναφέρονται στην παράγραφο 1·
β)
τις διαδικασίες αξιολόγησης της συμμόρφωσης και τις διαδικασίες ελέγχου που ακολουθούνται για την εφαρμογή των κανονισμών αυτών·
γ)
τους οργανισμούς που έχει ορίσει για να φέρουν εις πέρας τις διαδικασίες αξιολόγησης της συμμόρφωσης και ελέγχου.
Άρθρο 3
Η παρούσα απόφαση εφαρμόζεται από την 1η Ιουνίου 2008.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 20 Δεκεμβρίου 2007.

Labels: 8
15
5